Warner looi Proteas op MCGDavid Warner vier sy spogbeurt. Foto: Twitter. Op ŉ bloedige warm dag in Melbourne het David Warner die kwik nog verder teen die Proteas laat styg. Die 36-jarige openingskolwer het in sy 100ste toets 200 onoorwonne lopies aangeteken voordat erge krampe sy beurt kortgeknip het. Sodoende het hy die tiende speler geword om ŉ honderdtal in dié mylpaaltoets te moker, terwyl hy slegs die tweede kolwer – naas Engeland se Joe Root – is om dit met ŉ dubbele honderdtal te vier. Sy vertoning spreek boekdele van sy veerkragtigheid. Dié veglustige speler sukkel die afgelope ruk met sy spelpeil terwyl hy seker ook nie die gewildste Aussie in die nasionale elftal is nie. What a moment for David Warner – a double hundred in his 100th Test! The celebration says it all. pic.twitter.com/TDwar24VML — Mufaddal Vohra (@mufaddal_vohra) December 27, 2022 Maar hy het vandag sterk gestaan, vinnig gekolf en sy stempel teen ŉ ietwat futlose Suid-Afrikaanse boulaanval afgedruk. Benewens Anrich Nortjé, wat met merkwaardige vuur en aggressie geboul het, het die res van die Protea-snelboulers gesukkel. Kagiso Rabada het te veel lopies afgestaan, terwyl Lungi Ngidi glad nie ŉ bedreiging was nie. Marco Jansen was die besoekers se naasbeste bouler, maar die jong hemelbesem het met sy bestendigheid gesukkel. As Dean Elgar maar net oor vier Nortjé’s beskik het, sou dinge dalk anders gelyk het. Die Oos-Kapenaar het met elke liewe aflewering sy beste gegee en hy het gereeld vinniger as 150 km/h geboul. Nortje demolished that water! #AUSvSA pic.twitter.com/kAKraWLPgF — cricket.com.au (@cricketcomau) December 27, 2022 Vandag het egter aan die Aussies en aan Warner behoort. Selfs al verklaar die tuisspan môre vroeg hul beurt, sal die Protea-kolwers hulself waarskynlik boeglam sukkel om die agterstand van 197 lopies uit te wis. Suid-Afrika 189/10 in 68,4 boulbeurte: Marco Jansen 59, Kyle Verreynne 52 en Cameron Green 5/27. Australië 386/3 in 91 boulbeurte: David Warner 200*, Steve Smith 85 en Anrich Nortjé 1/50. Colin Cowdrey (Engeland): 104 Javed Miandad (Pakistan): 145 Gordon Greenidge (Wes-Indië): 149 Alec Stewart (Engeland): 105 Inzamam-ul-Haq (Pakistan): 184 Ricky Ponting (Australië): 120 en 143* Graeme Smith (Suid-Afrika): 131 Hashim Amla (Suid-Afrika): 134 Joe Root (Engeland): 218 David Warner (Australië): 200*.